b'\n_START_ARTICLE_\nMarketingo agent\xc5\xabra\n_START_SECTION_\nMarketingo paslaugas teikian\xc4\x8di\xc5\xb3 agent\xc5\xabr\xc5\xb3 skirstymas\n_START_PARAGRAPH_\nMarketingo agent\xc5\xabra arba rinkodaros agent\xc5\xabra (angl. Full service agency)\xc2\xa0\xe2\x80\x93 teikia visas su marketingu susijusias paslaugas. Tai apima vis\xc5\xb3 marketingo veiksm\xc5\xb3 esan\xc4\x8di\xc5\xb3 7P marketingo komplekso modelyje planavim\xc4\x85, \xc4\xafgyvendinim\xc4\x85 bei monitoring\xc4\x85. Profesionalai dirbantys marketingo agent\xc5\xabroje turi patirties atliekant rinkos tyrimus, kuriant prek\xc4\x97s \xc5\xbeenklo strategij\xc4\x85, tobulinant produkto koncepcij\xc4\x85, sudarant bei \xc4\xafgyvendinant rinkodaros planus ir kita. Marketingo agent\xc5\xabra n\xc4\x97ra tas pats, kas reklamos, vie\xc5\xa1\xc5\xb3j\xc5\xb3 ry\xc5\xa1i\xc5\xb3, personalo atrank\xc5\xb3 agent\xc5\xabros, nes jos veiklos sritis yra daug platesn\xc4\x97. Dirbdama su klientu marketingo agent\xc5\xabra r\xc5\xabpinasi marketingo veiksm\xc5\xb3 visuma, ir tod\xc4\x97l da\xc5\xbenai gali atlikti specializuot\xc5\xb3 komunikacijos agent\xc5\xabr\xc5\xb3 si\xc5\xablomas paslaugas._NEWLINE_Specializuotos komunikacijos agent\xc5\xabros (angl. Specialized service agency)- agent\xc5\xabros teikian\xc4\x8dios tik tam tikros marketingo srities paslaugas._NEWLINE_Specializuotos komunikacijos agent\xc5\xabros toliau skirstomos \xc4\xaf kategorijas pagal konkre\xc4\x8di\xc4\x85 veiklos srit\xc4\xaf:_NEWLINE_\xe2\x80\xa2 Vie\xc5\xa1\xc5\xb3j\xc5\xb3 ry\xc5\xa1i\xc5\xb3 agent\xc5\xabra (angl. PR agency)_NEWLINE_\xe2\x80\xa2 Skaitmenin\xc4\x97s rinkodaros agent\xc5\xabra (angl. Digital marketing agency)_NEWLINE_\xe2\x80\xa2 Komunikacijos agent\xc5\xabra (angl. Communication agency)_NEWLINE_\xe2\x80\xa2 Reklamos agent\xc5\xabra (angl. Advertising agency)_NEWLINE_\xe2\x80\xa2 Rinkos tyrim\xc5\xb3 agent\xc5\xabra (angl. Market research agency)_NEWLINE_\xe2\x80\xa2 \xc5\xbdenklodaros agent\xc5\xabra (angl. Branding agency)\n_START_SECTION_\nMarketingo agent\xc5\xabros veiklos sritis\n_START_PARAGRAPH_\nPrek\xc4\x97s \xc5\xbeenklo vystymas_NEWLINE_Viena pirmini\xc5\xb3 marketingo agent\xc5\xabr\xc5\xb3 si\xc5\xablom\xc5\xb3 paslaug\xc5\xb3 yra kliento prek\xc4\x97s \xc5\xbeenklo vystymas. Tai yra procesas apimantis prek\xc4\x97s \xc5\xbeenklo analizavim\xc4\x85, planavim\xc4\x85 bei k\xc5\xabrim\xc4\x85. \xc5\xa0\xc4\xaf proces\xc4\x85 galima suskirstyti \xc4\xaf kelis veiksmus:_NEWLINE_\xe2\x80\xa2 Identiteto k\xc5\xabrimas\xc2\xa0\xe2\x80\x93 i\xc5\xa1gryninama prek\xc4\x97s \xc5\xbeenklo misija, istorija, vertyb\xc4\x97s._NEWLINE_\xe2\x80\xa2 Pozicionavimas\xc2\xa0\xe2\x80\x93 atsi\xc5\xbevelgiant \xc4\xaf rink\xc4\x85 siekiama, kad vartotojai suvokt\xc5\xb3 prek\xc4\x97s \xc5\xbeenklo i\xc5\xa1skirtinum\xc4\x85 konkurent\xc5\xb3 kontekste, susiet\xc5\xb3 prek\xc4\x97s \xc5\xbeenkl\xc4\x85 su tam tikromis tik jam b\xc5\xabdingomis savyb\xc4\x97mis._NEWLINE_\xe2\x80\xa2 Dizainas\xc2\xa0\xe2\x80\x93 siekiama vizualiai atskleisti prek\xc4\x97s \xc5\xbeenklo savybes\xc2\xa0\xe2\x80\x93 kuriamas logotipas, prekin\xc4\x97 i\xc5\xa1vaizda ir kita._NEWLINE_\xe2\x80\xa2 Prek\xc4\x97s \xc5\xbeenklo registravimas\xc2\xa0\xe2\x80\x93 vykdomas teisinis prek\xc4\x97s \xc5\xbeenklo registravimas bei apsaugojimas._NEWLINE_Prek\xc4\x97s \xc5\xbeenklo integravimas \xc4\xaf marketingo kompleks\xc4\x85_NEWLINE_Darbas su prek\xc4\x97s \xc5\xbeenklo marketingu apima visas sritis i\xc5\xa1skirtas marketingo komplekso modelyje._NEWLINE_Tradicin\xc4\xaf marketingo komplekso model\xc4\xaf sudar\xc4\x97 keturi elementai apimantys tam tikrus sprendimus bei veiksmus, turin\xc4\x8dius \xc4\xaftakos produkto arba paslaugos s\xc4\x97kmei. \xc5\xa0\xc4\xaf model\xc4\xaf 1960\xc2\xa0m. suk\xc5\xabr\xc4\x97 amerikie\xc4\x8di\xc5\xb3 marketingo specialistas, akademikas E. Jerome McCarthy. 4P marketingo kompleks\xc4\x85 (4P marketing mix) sudar\xc4\x97 \xc5\xa1ie elementai:_NEWLINE_\xe2\x80\xa2 Prek\xc4\x97 (product): produkto vystymas, apipavidalinimas bei u\xc5\xbetikrinimas, jog \xc4\xafmon\xc4\x97s si\xc5\xablomi produktai bei paslaugos atitinka vartotoj\xc5\xb3 l\xc5\xabkes\xc4\x8dius._NEWLINE_\xe2\x80\xa2 Kaina (price): tinkam\xc5\xb3 kain\xc5\xb3 nustatymas, j\xc5\xb3 reguliavimas atsi\xc5\xbevelgiant \xc4\xaf rinkos situacij\xc4\x85._NEWLINE_\xe2\x80\xa2 Vieta, paskirstymas (place): efektyvus preki\xc5\xb3 paskirstymas po pardavimo kanalus, sklandaus produkt\xc5\xb3 jud\xc4\x97jimo nuo gamintoj\xc5\xb3 iki vartotoj\xc5\xb3 grupi\xc5\xb3 u\xc5\xbetikrinimas._NEWLINE_\xe2\x80\xa2 R\xc4\x97mimas (promotion): \xc4\xafvairi\xc5\xb3 pirkimus didinan\xc4\x8di\xc5\xb3 veikl\xc5\xb3 visumos planavimas- \xc4\xafvairaus pob\xc5\xabd\xc5\xbeio reklamos, produkto komunikacija, vie\xc5\xa1ieji ry\xc5\xa1iai, special\xc5\xabs pasi\xc5\xablymai ir kita._NEWLINE_\xc5\xa0iais laikais marketingo agent\xc5\xabros dirbdamos da\xc5\xbeniausiai remiasi i\xc5\xa1pl\xc4\x97stiniu marketingo komplekso modeliu. \xc5\xa0is modelis atsirado 1981\xc2\xa0m. B. Booms ir M. Bitner papild\xc5\xbeius anks\xc4\x8diau sukurt\xc4\x85 4P marketingo komplekso model\xc4\xaf. Atnaujintas modelis buvo pavadintas 7P marketingo kompleksu (7P marketing mix). Tai rei\xc5\xa1kia, jog darbas su kliento prek\xc4\x97s \xc5\xbeenklo marketingu gali apimti dar tris papildomus marketingo elementus, kurie yra:_NEWLINE_\xe2\x80\xa2 \xc5\xbdmon\xc4\x97s (angl. people): tinkam\xc5\xb3 darbuotoj\xc5\xb3 pasirinkimas, darbuotoj\xc5\xb3 kvalifikacijos k\xc4\x97limas, \xc4\xafmon\xc4\x97s kult\xc5\xabros formavimas._NEWLINE_\xe2\x80\xa2 Procesai (angl. process): produkto arba paslaugos kokyb\xc4\x97s standart\xc5\xb3 palaikymas, laiko bei pinigini\xc5\xb3 i\xc5\xa1tekli\xc5\xb3 optimizavimas._NEWLINE_\xe2\x80\xa2 Fizin\xc4\x97 aplinka (angl. physical evidence): fizin\xc4\x97s aplinkos, kurioje parduodama prek\xc4\x97, arba teikiama paslauga parinkimas.'